Asia T-259/19
(julkaistu otteina)
Aman Dimashq JSC
vastaan
Euroopan unionin neuvosto
Unionin yleisen tuomioistuimen tuomio (neljäs jaosto) 24.11.2021
Yhteinen ulko- ja turvallisuuspolitiikka – Syyriaan kohdistettavat rajoittavat toimenpiteet – Varojen jäädyttäminen – Arviointivirhe – Oikeasuhteisuus – Omistusoikeus – Oikeus harjoittaa taloudellista toimintaa – Harkintavallan väärinkäyttö – Perusteluvelvollisuus – Puolustautumisoikeudet – Oikeus oikeudenmukaiseen oikeudenkäyntiin – Oikeus tehokkaaseen oikeussuojaan
1.      Toimielinten säädökset, päätökset ja muut toimet – Perustelut – Perusteluvelvollisuuden laajuus – Syyriaan kohdistettavat rajoittavat toimenpiteet – Syyrian hallintoa tukevien henkilöiden, yhteisöjen tai elinten varojen jäädyttäminen – Päätös, joka on tehty asianomaisen tuntemassa asiayhteydessä, jonka perusteella asianomainen voi ymmärtää hänen osaltaan toteutetun toimenpiteen ulottuvuuden – Suppeiden perustelujen hyväksyttävyys
(SEUT 296 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2015/1836, (YUTP) 2019/87, (YUTP) 2019/806 ja (YUTP) 2020/719, liite I; neuvoston asetusten N:o 36/2012, 2019/85, 2019/798 ja 2020/716 liite II)
(ks. 35–40, 46 ja 49 kohta)
2.      Yhteinen ulko- ja turvallisuuspolitiikka – Syyrian tilanteen johdosta tiettyihin henkilöihin ja yhteisöihin kohdistettavat erityiset rajoittavat toimenpiteet – Päätös 2013/255/YUTP ja asetus N:o 36/2012 – Rajoittavien toimenpiteiden toteuttamisperusteet – Syyrian hallinnon tukeminen ja siitä saatava hyöty – Käsite – Itsenäinen oikeudellinen kriteeri – Luetteloihin merkitseminen perustuu konkreettisten, täsmällisten ja yhtäpitävien todisteiden kokonaisuuteen
(SEU 29 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2015/1836, (YUTP) 2019/87, (YUTP) 2019/806 ja (YUTP) 2020/719, 27 artiklan 1 kohta ja 28 artiklan 1 kohta; neuvoston asetuksen N:o 36/2012, sellaisena kuin se on muutettuna asetuksella 2015/1828, 15 artiklan 1 kohdan a alakohta sekä neuvoston asetukset 2019/85, 2019/798 ja 2020/716)
(ks. 44, 45, 107, 128, 129, 138, 153, 158 ja 159 kohta)
3.      Euroopan unionin oikeus – Periaatteet – Puolustautumisoikeudet – Oikeus tehokkaaseen oikeussuojaan – Syyriaan kohdistettavat rajoittavat toimenpiteet – Syyrian hallintoa lähellä olevien henkilöiden, yhteisöjen tai elinten varojen jäädyttäminen – Velvollisuus ilmoittaa tehtyjen päätösten perusteena olevat yksilökohtaiset ja erityiset syyt – Ulottuvuus – Tiedonanto asianomaiselle Euroopan yhteisöjen virallisessa lehdessä julkaistavalla ilmoituksella – Hyväksyttävyys
(Euroopan unionin perusoikeuskirjan 41 artiklan 2 kohdan a alakohta, 47 artikla ja 52 artiklan 1 kohta; neuvoston päätös (YUTP) 2019/87; neuvoston asetus 2019/85)
(ks. 55–65 kohta)
4.      Yhteinen ulko- ja turvallisuuspolitiikka – Syyriaan kohdistettavat erityiset rajoittavat toimenpiteet – Syyrian hallintoa lähellä olevien henkilöiden, yhteisöjen tai elinten varojen jäädyttäminen – Puolustautumisoikeudet – Asianomaiselle vastaisten seikkojen ilmoittaminen – Myöhempi päätös, jolla kantajan nimi pysytetään näiden toimenpiteiden kohteena olevien henkilöiden luettelossa – Uusien perusteiden puuttuminen – Neuvostolla ei ole velvollisuutta ilmoittaa asianomaiselle vastaisia seikkoja
(Neuvoston päätökset (YUTP) 2019/806 ja (YUTP) 2020/719; neuvoston asetukset 2019/798 ja 2020/716)
(ks. 67–70, 79 ja 80 kohta)
5.      Euroopan unionin oikeus – Periaatteet – Puolustautumisoikeudet – Oikeus tehokkaaseen oikeussuojaan – Syyriaan kohdistettavat rajoittavat toimenpiteet – Syyrian hallintoa lähellä olevien henkilöiden, yhteisöjen tai elinten varojen jäädyttäminen – Neuvoston velvollisuudet – Seikkojen, joihin aiotaan vedota asianomaista vastaan, ilmoittaminen tälle ja oikeus tulla kuulluksi – Asianomaisen tekemä pyyntö – Kohtuullisen ajan noudattamatta jättäminen – Rikkominen
(Euroopan unionin perusoikeuskirjan 41 artiklan 2 kohdan a alakohta ja 47 artikla; neuvoston päätöksen (YUTP) 2019/806 liite I; neuvoston asetuksen 2019/778 liite II)
(ks. 71–75 kohta)
6.      Euroopan unionin oikeus – Periaatteet – Puolustautumisoikeudet – Oikeus tehokkaaseen oikeussuojaan – Syyriaan kohdistettavat rajoittavat toimenpiteet – Syyrian hallintoa lähellä olevien henkilöiden, yhteisöjen tai elinten varojen jäädyttäminen – Päätös, joka perustuu tosiseikkoihin ja asiakirjoihin, jotka asianosainen on esittänyt ja joista ei ole keskusteltu kontradiktorisesti toisen asianosaisen kanssa – Todisteiden toimittaminen myöhässä – Rikkominen – Mainittua päätöstä ei kumota – Edellytys – Mahdollisuus päätyä toisenlaiseen lopputulokseen menettelyssä, mikäli mainittua rikkomista ei olisi tapahtunut
(Euroopan unionin perusoikeuskirjan 41 artiklan 2 kohdan a alakohta ja 47 artikla; neuvoston päätöksen (YUTP) 2019/806 liite I; neuvoston asetuksen 2019/778 liite II)
(ks. 76–78 kohta)
7.      Euroopan unioni – Toimielinten toimien laillisuuden tuomioistuinvalvonta – Syyriaan kohdistettavat rajoittavat toimenpiteet – Valvonnan laajuus – Näyttö toimenpiteen perusteltavuudesta – Unionin toimivaltaisen viranomaisen velvollisuus osoittaa kyseessä olevien henkilöiden tai yhteisöjen osalta vahvistettujen perusteiden perusteltavuus siinä tapauksessa, että ne riitautetaan
(Euroopan unionin perusoikeuskirjan 47 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2019/87, (YUTP) 2019/806 ja (YUTP) 2020/719, liite I; neuvoston asetusten N:o 36/2012, N:o 2019/85, 2019/798 ja 2020/716 liite II)
(ks. 100–106 kohta)
8.      Euroopan unioni – Toimielinten toimien laillisuuden tuomioistuinvalvonta – Syyriaan kohdistettavat rajoittavat toimenpiteet – Valvonnan laajuus – Kantajan nimen merkitseminen riidanalaisen päätöksen liitteenä olevaan luetteloon sen vuoksi, että se on Syyrian hallintoa tukeva yhteisö – Asiakirjat, joihin yleisöllä on mahdollisuus tutustua – Todistusarvo
(SEUT 263 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2019/87, (YUTP) 2019/806 ja (YUTP) 2020/719, liite I; neuvoston asetusten N:o 36/2012, 2019/85, 2019/798 ja 2020/716 liite II)
(ks. 109, 118, 121, 122 ja 127 kohta)
9.      Euroopan unioni – Toimielinten toimien laillisuuden tuomioistuinvalvonta – Syyriaan kohdistettavat rajoittavat toimenpiteet – Valvonnan laajuus – Päätöksen lainmukaisuuden arviointi niiden tietojen perusteella, jotka olivat käytettävissä päätöksen antamishetkellä
(SEUT 263 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2019/87, (YUTP) 2019/806 ja (YUTP) 2020/719, liite I; neuvoston asetusten N:o 36/2012, 2019/85, 2019/798 ja 2020/716 liite II)
(ks. 110 kohta)
10.    Yhteinen ulko- ja turvallisuuspolitiikka – Syyrian tilanteen johdosta tiettyihin henkilöihin ja yhteisöihin kohdistettavat erityiset rajoittavat toimenpiteet – Varojen jäädyttämisestä tehty päätös – Näytön esittämistä koskeva järjestelmä – Oletusten käyttäminen – Hyväksyttävyys – Oletuksen kumottavuus – Puolustautumisoikeuksia ei ole loukattu
(SEUT 263 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2019/87, (YUTP) 2019/806 ja (YUTP) 2020/719, liite I; neuvoston asetusten N:o 36/2012, 2019/85, 2019/798 ja 2020/716 liite II)
(ks. 140 kohta)
11.    Yhteinen ulko- ja turvallisuuspolitiikka – Syyriaan kohdistettavat rajoittavat toimenpiteet – Syyrian hallintoa lähellä olevien henkilöiden, yhteisöjen tai elinten varojen jäädyttäminen ja maahanpääsyä koskevat rajoitukset – Omaisuudensuojan ja elinkeinovapauden rajoittaminen – Suhteellisuusperiaatetta ei ole loukattu
(SEU 5 artiklan 4 kohta; Euroopan unionin perusoikeuskirjan 15, 16 ja 17 artikla; neuvoston päätöksen 2013/255/YUTP, sellaisena kuin se on muutettuna päätöksillä (YUTP) 2015/1836, (YUTP) 2019/87 ja (YUTP) 2019/806, 28 artiklan 6 ja 7 kohta, 34 artikla ja liite I; neuvoston asetuksen (EU) 36/2012, sellaisena kuin se on muutettuna asetuksella 2015/1828, 32 artiklan 4 kohta sekä neuvoston asetusten 2019/85 ja 2019/798 liite II)
(ks. 170–172 ja 174–179 kohta)
Tiivistelmä
Aman Dimashq JSC on Syyrian oikeuden mukaan perustettu oikeushenkilö, jonka kotipaikka on Damaskosissa ja jonka toimiala on asuin-, liike- ja virkistysrakennusten rakentaminen. Sen nimi oli merkitty tammikuussa 2019(1) niiden henkilöiden ja yhteisöjen luetteloihin, joihin sovelletaan neuvoston Syyrian arabitasavaltaan kohdistamia rajoittavia toimenpiteitä, ja sen nimi oli sittemmin pysytetty luetteloissa toukokuussa 2019 ja toukokuussa 2020(2) siitä syystä, että se oli Damascus Cham Holdingin ja Aman Holdingin perustama yhteisyritys, joka tukee Syyrian hallintoa ja hyötyy siitä, koska se osallistuu hallinnon tukeman ylellisen rakennushankkeen nimeltä Marota city rakentamiseen.
Kyseessä olevista toimista (jäljempänä alkuperäiset toimet, vuoden 2019 pysyttämistoimet ja vuoden 2020 pysyttämistoimet) nostamansa kumoamiskanteen tueksi kantaja kiisti neuvoston esittämät seikat, jotka eivät kantajan mukaan olleet omiaan osoittamaan, että se hyötyi Syyrian hallinnosta ja oli lähellä tätä. Kantaja väitti myös, että riidanalaisilla toimilla loukattiin sen puolustautumisoikeuksia, oikeutta oikeudenmukaiseen oikeudenkäyntiin ja oikeutta tehokkaaseen oikeussuojaan.
Unionin yleinen tuomioistuin hylkää kantajan kanteen täsmentäen kuitenkin puolustautumisoikeuksien ja tehokkaiden oikeussuojakeinojen alalla todistusasiakirjoihin tutustumista koskevan oikeuden käsitettä silloin, kun kyse on uudelleen merkitsemisestä luetteloihin, ja sitä, että kantajan on voitava esittää huomautuksensa hyödyllisessä tavalla kohtuullisen ajan kuluessa ennen kyseessä olevan päätöksen antamista, sekä sitä, että kyseessä olevan päätöksen antamisajankohtana on oltava olemassa todistusasiakirja, joka tukee tätä luetteloihin merkitsemistä.
Unionin yleisen tuomioistuimen arviointi asiasta
Unionin yleinen tuomioistuin muistuttaa aluksi, että oikeus tulla kuulluksi ja oikeus tutustua asiakirjoihin vahvistetaan Euroopan unionin perusoikeuskirjan (jäljempänä perusoikeuskirja) 41 artiklan 2 kohdan a ja b alakohdassa ja että oikeus tehokkaaseen oikeussuojaan, sellaisena kuin se on vahvistettu perusoikeuskirjan 47 artiklassa, edellyttää, että asianomaisen on voitava saada tieto häntä koskevan päätöksen perusteluista, jotta hän voi muun muassa päättää kaikista asiaan vaikuttavista seikoista tietoisena, onko kanteen nostaminen tarkoituksenmukaista, ja jotta tuomioistuin voi samanaikaisesti harjoittaa valvontaansa. Unionin yleinen tuomioistuin muistuttaa, että alkuperäisestä luetteloon merkitsemistä koskevasta päätöksestä poiketen silloin, kun kyseessä on päätös uudelleen merkitsemisestä luetteloihin, yllättävä vaikutus ei ole enää tarpeen toimenpiteiden tehokkuuden varmistamiseksi, joten seikat, joihin aiotaan vedota kyseistä henkilöä tai yhteisöä vastaan, on lähtökohtaisesti ilmoitettava niille ja niille on annettava mahdollisuus tulla kuulluiksi ennen kyseessä olevien toimien antamista.
Edellä esitetyn perusteella unionin yleinen tuomioistuin toteaa aluksi, että ennen vuoden 2019 pysyttämistoimien antamista kantajalle oli lähtökohtaisesti annettava tiedoksi tätä vastaan esitetyt seikat kohtuullisessa ajassa. Koska tämä tiedoksianto tapahtui vain neljä päivää ennen mainittujen toimien antamista, unionin yleinen tuomioistuin katsoo, että kyseessä olevan asiakirjan toimittaminen kantajalle tapahtui liian myöhään ja että kantajan puolustautumisoikeuksia on näin ollen loukattu. Koska kantaja ei kuitenkaan ole selittänyt, mihin perusteisiin tai seikkoihin se olisi voinut vedota, jos se olisi saanut kyseessä olevat asiakirjat aikaisemmin, eikä se ole myöskään osoittanut, miten kyseiset perusteet tai seikat olisivat voineet johtaa sen tapauksessa toisenlaiseen lopputulokseen, unionin yleinen tuomioistuin katsoo, että kyseessä oleva puolustautumisoikeuksien loukkaaminen ei nyt käsiteltävän asian olosuhteissa johda vuoden 2019 pysyttämistoimien kumoamiseen kantajan osalta.
Unionin yleinen tuomioistuin toteaa tämän jälkeen tehokasta oikeussuojaa koskevasta oikeudesta, että neuvosto on osoittanut, että sillä oli hallussaan ennen alkuperäisten toimien antamista joukko todisteita, joilla voidaan tukea näissä toimissa olevia luetteloihin merkitsemisen perusteita. Unionin yleinen tuomioistuin huomauttaa lisäksi, että vaikka neuvoston on asianomaisen pyynnöstä annettava oikeus tutustua kaikkiin hallinnollisiin asiakirjoihin, jotka eivät ole luottamuksellisia, kohtuullisen ajan kuluessa ja että alkuperäisten toimien antamisajankohdan ja kantajan asiakirjoihin tutustumista koskevan pyynnön ajankohdan välillä kuluneella ajalla ei voida oikeuttaa sitä, ettei neuvosto antanut vastausta kohtuullisessa ajassa, neuvostossa on myös olemassa tarvittavat sisäiset määräajat eri tahojen hyväksynnän saamiseksi tällaisten asiakirjojen toimittamista varten. Unionin yleinen tuomioistuin toteaa tältä osin, että kantaja itse odotti lähes 21 päivää ennen kanteensa nostamisen määräajan päättymistä lähettääkseen ensimmäisen pyyntönsä saada tutustua neuvoston asiakirjoihin: sitä, ettei neuvosto kyennyt toimittamaan kyseessä olevaa asiakirjaa kantajalle ennen tämän kanteen nostamista, ei täten voitu lukea täysin neuvoston syyksi. Koska kantaja on lisäksi voinut ottaa kantaa mainittuun asiakirjaan sisältyviin todisteisiin sekä vastauksessaan että istunnossa, unionin yleinen tuomioistuin päättelee tästä, että mainitun asiakirjan toimittaminen kyseessä olevassa ajassa oli riittävää, jotta kantaja saattoi käyttää oikeuttaan tehokkaisiin oikeussuojakeinoihin.
1      Syyriaan kohdistettavista rajoittavista toimenpiteistä annetun päätöksen 2013/255/YUTP täytäntöönpanosta 21.1.2019 annettu neuvoston täytäntöönpanopäätös (YUTP) 2019/87 (EUVL 2019, L 18 I, s. 13) ja Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 21.1.2019 annettu neuvoston täytäntöönpanoasetus (EU) 2019/85 (EUVL 2019, L 18 I, s. 4).
2      Syyriaan kohdistettavista rajoittavista toimenpiteistä annetun päätöksen 2013/255/YUTP muuttamisesta 17.5.2019 annettu neuvoston päätös (YUTP) 2019/806 (EUVL 2019, L 132, s. 36) ja Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 17.5.2019 annettu neuvoston täytäntöönpanoasetus (EU) 2019/798 (EUVL 2019, L 132, s. 1); Syyriaan kohdistettavista rajoittavista toimenpiteistä annetun päätöksen 2013/255/YUTP muuttamisesta 28.5.2020 annettu neuvoston päätös (YUTP) 2020/719 (EUVL 2020, L 168, s. 66) ja Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 täytäntöönpanosta 28.5.2020 annettu neuvoston täytäntöönpanoasetus (EU) 2020/716 (EUVL 2020, L 168, s. 1).